google/wiki40b huggingface dataset:
Αιθανοϋλοβρωμίδιο

Παραγωγή

1. Με επίδραση βρωμιωτικών μέσων σε αιθανικό οξύ παράγεται αιθανοϋλοβρωμίδιο: Με τριβρωμιούχο φωσφόρο PBr₃:
2. Με επίδραση αιθανικού νατρίου (CH₃COONa) σε βενζοϋλοβρωμίδιο (PhCOCl)
3. Βιομηχανικά παράγεται με επίδραση υδροβρωμίου σε αιθανικό ανυδρίτη:
4. Μπορεί επίσης να συνθεθεί με καταλυτική καρβονυλίωση του μεθυλοβρωμίδιου:

Αμμωνιόλυση

Με επίδραση αμμωνίας (NH₃) μετατρέπεται σε αιθαναμίδιο:

Αμινόλυση

1. Με επίδραση πρωτοταγών αμινών (RNH₂) μετατρέπεται σε αιθαναλκυλαμίδιο:
2. Με επίδραση δευτεροταγών αμινών (RNHR΄) μετατρέπεται σε αιθανοδιαλκυλαμίδιο:

Επίδραση καρβονικού άλατος

Με επίδραση αιθανικού νατρίου μετατρέπεται σε ανυδρίτη αιθανικού οξέος:

Επίδραση αρωματικών ενώσεων

Ακετυλιώνει αρωματικών ενώσεων κατά Friedel-Crafts. Π.χ. από βενζόλιο παράγεται ακετυλοβενζόλιο:

Παραγωγή οργανομαγνησιακής ένωσης

Με επίδραση μαγνησίου, παρουσία άνυδρου διαιθυλαιθέρα (|Et₂O|), παράγεται ακετυλομαγνησιοβρωμίδιο:

Αναγωγή

1. Με καταλυτική υδρογόνωση παράγεται αιθανάλη ή και αιθανόλη
2. Με LiAlH₄ ή NaBH₄ παράγεται απευθείας αιθανόλη::

Επίδραση διαζωμεθανίου

Με επίδραση διαζωμεθανίου παράγεται τελικά προπανικό οξύ:
Βορειοανατολική Γερμανική Ποδοσφαιρική Ένωση

Ιστορία

Ο οργανισμός συστάθηκε στις 20 Νοεμβρίου 1990 στη Λειψία για να αντικαταστήσει τη Γερμανική Ποδοσφαιρική Ένωση (DFV), η οποία διαλύθηκε αμέσως πριν από τη δημιουργία της νέας ποδοσφαιρικής ένωσης στην ίδια θέση. Η DFV ήταν το ποδοσφαιρικό διοικητικό όργανο της Ανατολικής Γερμανίας, το οποίο έπαυσε να υφίσταται μετά τη γερμανική επανένωση στις 3 Οκτωβρίου 1990.
Πρωτάθλημα πετοσφαίρισης Α1 εθνικής κατηγορίας ανδρών 2000-2001

Το πρωτάθλημα Ελλάδας πετοσφαίρισης ανδρών 2000−2001 ήταν το 13ο πρωτάθλημα Α1 Εθνικής. Αυτή ήταν η τελευταία σαιζόν που εφαρμόστηκε το βαθμολογικό σύστημα των 2 βαθμών για κάθε νίκη και 1 βαθμού για κάθε ήττα, ανεξαρτήτως αποτελέσματος. Συμμετείχαν 12 ομάδες. Πρωταθλητής αναδείχθηκε για 21η φορά στην στην ιστορία του και τέταρτη συνεχόμενη ο Ολυμπιακός. Στην Α2 κατηγορία υποβιβάστηκαν ο Άρης Νίκαιας και η ΕΑ Πατρών. Οι δύο ομάδες της Νίκαιας, ο Άρης και ο Ιωνικός, συγχωνεύτηκαν το καλοκαίρι μετά τη λήξη της αγωνιστικής περιόδου, και σχημάτισαν την ΑΕ Νίκαιας η οποία μετείχε κανονικά στο πρωτάθλημα της επόμενης περιόδου.

Play off

Στα πλέι οφ έγιναν αγώνες για τις θέσεις 1−8, 1−4 και 1−2, καθώς και αγώνες κατάταξης για τις θέσεις 5−8. Δεν έγιναν μικροί τελικοί, ενώ δε διεξήχθησαν πλέι άουτ για την αποφυγή του υποβιβασμού.

Προημιτελικοί

Στα ημιτελικά προκρίθηκαν ο Ολυμπιακός, ο Ηρακλής, η Ορεστιάδα και ο Παναθηναϊκός.

Θέσεις 5–8

Αντίθετα με την προήγουμενη, την περίοδο αυτή διεξήχθησαν αγώνες κατάταξεις για τις θέσεις 5−8, όπου οι ομάδες διεκδίκησαν το τελευταίο εισιτήριο για τις Ευρωπαϊκές διοργανώσεις. Ο Άρης, αν και είχε το απόλυτο μειονέκτημα έδρας στα πλέι οφ καθότι κατετάγη όγδοος στην κανονική περίοδο, κατάφερε να κατακτήσει την 5η θέση και την έξοδο στην Ευρώπη.

Θέσεις 5–6

Αν και οι ομάδες είχαν 5 θέσεις διαφορά στην κανονική περίοδο, ο Άρης με μειονέκτημα έδρας επικράτησε με 2-0 νίκες και κέρδισε την έξοδό του στις Ευρωπαϊκές διοργανώσεις.

Ημιτελικοί

Ολυμπιακός και Ηρακλής προκρίθηκαν κι έτσι συναντήθηκαν για τρίτη συνεχόμενη χρονιά στους τελικούς. Αγώνες για την τρίτη θέση δεν έγιναν.

Μεγάλος τελικός

Για ακόμη μια φορά, ο Ολυμπιακός υπερίσχυσε του Ηρακλή κι ανεδείχθη πρωταθλητής για 21η φορά στην ιστορία του, και μάλιστα χωρίς να χάσει κάποιον αγώνα στα πλέι οφ.
Ισχύς

Η Ισχύς, στη φυσική, είναι ο ρυθμός μεταβολής έργου ή αλλιώς το ποσό της ενέργειας που καταναλώνεται στη μονάδα του χρόνου.

Μονάδες μέτρησης

1 W (watt ή βατ) = 1 J/s (joule/sec),

1 kW (kilowatt ή κιλοβάτ) = 1000 W,  

1 kcal/hr (kilocalorie/hour) = 1,16 W

1 KW=0.87 kcal

1 hp (horsepower ή ιπποδύναμη) = 0,73 kW
Ντέιβιντ Κρόνενμπεργκ

Βιογραφία

Ο Κρόνενμπεργκ γεννήθηκε στο Τορόντο και ήταν γιος της μουσικού Έστερ Σάμπεργκ και του συγγραφέα και συντάκτη-επιμελητή εκδόσεων Μίλτον Κρόνενμπεργκ. Ο Ντέιβιντ άρχισε να γράφει από παιδί συνεχώς. Το ενδιαφέρον του για τις φυσικές επιστήμες, ιδίως για τη βοτανική και για τις πεταλούδες, τον οδήγησε να ενταχθεί στο Πρόγραμμα Επιστημών του Πανεπιστημίου του Τορόντο το 1963, αλλά με τη λήξη του πρώτου έτους μετεγγράφηκε στο πρόγραμμα αγγλικής γλώσσας και φιλολογίας. Το ενδιαφέρον του για τον κινηματογράφο εκδηλώθηκε όταν συναρπάστηκε από την ταινία Winter Kept Us Warm (1966) του συμφοιτητή του Ντέιβιντ Σέκτερ, οπότε άρχισε να μαθαίνει την τέχνη και σκηνοθέτησε δύο ταινίες των 16 χιλιοστών (Transfer και From the Drain). Εμπνευσμένος από τον αντεργκράουντ κινηματογράφο της Νέας Υόρκης, ίδρυσε την εταιρεία Toronto Film Co-op με τους Iain Ewing και Ivan Reitman. Μετά από ένα έτος παραμονής στην Ευρώπη, επέστρεψε στον Καναδά το 1967 και απεφοίτησε από το πανεπιστήμιο με την καλύτερη βαθμολογία στο έτος του.
Αντώνης Βγόντζας

Σπουδές

Γεννήθηκε και μεγάλωσε στην Αθήνα. Κατάγεται από την Κρήτη και συγκεκριμένα από το χωριό Καπίστρι (νυν οικισμός Σταυρού) Ιεράπετρας του δήμου Ιεράπετρας Λασιθίου. Σπούδασε νομικά, οικονομικά και οικονομικά μαθηματικά στην Αθήνα, την τότε Δυτική Γερμανία και τη Φινλανδία και ασκεί τη δικηγορία από το έτος 1971.

Από τη δικτατορία στη μεταπολίτευση

Συνεχίζοντας τη φοιτητική αντιδικτατορική του δράση υπερασπίστηκε ως νέος δικηγόρος φοιτητές και νέους ενώπιον στρατιωτικών και πολιτικών δικαστηρίων. Η δράση του αυτή υπήρξε αφορμή για να συλληφθεί, να κακοποιηθεί και τελικώς να φυλακιστεί από το χουντικό καθεστώς. Παρέμεινε πέντε μήνες στο ΕΑΤ- ΕΣΑ ως  «πρωτεργάτης της φοιτητικής αναταραχής». Μετά την πτώση της χούντας υπήρξε συνήγορος θυμάτων στις δίκες κατά των βασανιστών του καθεστώτος.

Σταδιοδρομία ως νομικός

Από το 1971 ήταν μάχιμος δικηγόρος και διατηρούσε δικηγορικό γραφείο στο κέντρο της Αθήνας. Από το 1976 μέχρι και σήμερα διατέλεσε επιστημονικός συνεργάτης - βοηθός της Νομικής Σχολής του Πανεπιστημίου Αθηνών. 
Εκτός από υπερασπιστής ενώπιον των δικαστηρίων, είχε συμμετάσχει σε πολλές επιτροπές για την αναθεώρηση και τον εκσυγχρονισμό του ελληνικού δικαίου, καθώς και σε επιτροπές εμπειρογνωμόνων για τη νομοθεσία της Ευρωπαϊκής Ένωσης.

Σχέση με τον Ανδρέα Παπανδρέου

Συμμετείχε στην ομάδα υπεράσπισης του πρωθυπουργού Ανδρέα Γ. Παπανδρέου για το «σκάνδαλο Κοσκωτά» τόσο πριν όσο και κατά τη διάρκεια της δίκης και αθώωσής του από το Ειδικό Δικαστήριο το 1991 - 1992. Υπήρξε επίσης συνήγορός του μαζί με τον Χρήστο Ροκόφυλλο ενώπιον των αγγλικών δικαστηρίων στη δίκη κατά του περιοδικού TIME.
Κατά την τελευταία θητεία του Ανδρέα Γ. Παπανδρέου ως Πρωθυπουργού (1993 - 1996) υπήρξε νομικός του σύμβουλος και διευθυντής του Νομικού Γραφείου του.

Θητεία σε θέσεις δημόσιας ευθύνης

Είχε διατελέσει γενικός γραμματέας στα υπουργεία Υγείας και ΠΕΧΩΔΕ, καθώς και νομικός σύμβουλος στα υπουργεία Δικαιοσύνης, Προεδρίας, Παιδείας και Υγείας

Ενασχόληση με την πολιτική

Ασχολήθηκε ενεργά με την πολιτική τις τελευταίες δύο δεκαετίες, κυρίως στην ιδιαίτερη πατρίδα του την Κρήτη, όπου έχει υπάρξει υποψήφιος βουλευτής με το ΠΑΣΟΚ.
Αρθρογραφούσε τακτικά στην εφημερίδα «ΝΕΑ ΚΡΗΤΗ» και είναι συγγραφέας οκτώ βιβλίων, μεταξύ των οποίων και ένα για την αθώωση του Ανδρέα Παπανδρέου για την υπόθεση Κοσκωτά.
257 Σιλεσία

Φυσικά χαρακτηριστικά

Η μέση διάμετρος της Σιλεσίας εκτιμάται σε 73 χλμ. Ο φασματικός της τύπος είναι άγνωστος, όπως και το άλβεδό της και ο χρόνος περιστροφής της γύρω από τον εαυτό της.
Φεστιβάλ Κινηματογράφου Θεσσαλονίκης 1960

Το 1ο Φεστιβάλ Κινηματογράφου Θεσσαλονίκης διοργανώθηκε στις 20-26 Σεπτεμβρίου 1960 στον κινηματογράφο Ολύμπιον. Αν και ελάχιστος ο αριθμός των νέων παραγωγών (Μια του κλέφτη του Δημήτρη Ιωαννόπουλου, Το ποτάμι του Νίκου Κούνδουρου, Έγκλημα στα παρασκήνια του Ντίνου Κατσουρίδη και Μανταλένα του Ντίνου Δημόπουλου), το γεγονός δεν εμπόδισε να διεξαχθεί το Φεστιβάλ ή καλύτερα η "γενική δοκιμή", όπως χαρακτηρίστηκε, ενός μελλοντικού θεσμού, με επισημότητα και την παρουσία όλης της καλλιτεχνικής αφρόκρεμας της εποχής. Αδιαμφισβήτητη πρωταγωνίστρια η ανατέλλουσα σταρ, ήδη δημοφιλής, Αλίκη Βουγιουκλάκη που απέσπασε και το βραβείο Α' γυναικείου ρόλου για τη Μανταλένα.

Βραβευμένες ταινίες μεγάλου μήκους

Μανταλένα: 3 βραβεία (σεναρίου, α’ γυναικείου ρόλου και β’ ανδρικού ρόλου)
Έγκλημα στα παρασκήνια: 2 βραβεία (φωτογραφίας και β’ γυναικείου ρόλου)
Το ποτάμι: 2 βραβεία (σκηνοθεσίας και μουσικής)
Ο Δράκος: 1 βραβείο (καλύτερης ταινίας ρετροσπεκτίβας)
Μια του κλέφτη: 1 βραβείο (α’ ανδρικού ρόλου)
Στέλλα: 1 βραβείο (καλύτερης ταινίας ρετροσπεκτίβας)
Το ξύλο βγήκε από τον παράδεισο: 1 βραβείο (καλύτερης ταινίας ρετροσπεκτίβας)

Βραβευμένες ταινίες μικρού μήκους

Διεθνής έκθεση Θεσσαλονίκης: 1 βραβείο (τιμητική μνεία)
Μακεδονικός γάμος: 1 βραβείο (καλύτερης ταινίας μικρού μήκους)

Ρετροσπεκτίβα

Θέμα: Αναδρομικές προβολές των καλύτερων ταινιών παραγωγής 1955 - 59

Προβλήθηκαν 9 ταινίες:
Αστέρω
Η λίμνη των πόθων
Καλημέρα Αθήνα
Κάλπικη λίρα
Ο Δράκος
Στέλλα
Στρατιώτες δίχως στολή
Το νησί των γενναίων
Το ξύλο βγήκε από τον παράδεισο
Πανελλήνιο πρωτάθλημα υδατοσφαίρισης ανδρών 1946

Το πανελλήνιο πρωτάθλημα πόλο του έτους 1946 διεξήχθη κατά το τετραήμερο 12 ως 15 Σεπτεμβρίου στο Ολυμπιακό κολυμβητήριο στην Αθήνα, παράλληλα με τους Πανελλήνιους κολυμβητικούς αγώνες. Στο πρωτάθλημα αγωνίστηκαν 7 ομάδες. Πρωταθλήτρια αναδείχθηκε για έβδομη φορά η ομάδα του ΝΟ Πάτρων.
560 Δαλιδά

Φυσικά χαρακτηριστικά

Η μέση διάμετρος της Δαλιδάς εκτιμάται σε 37,24 χιλιόμετρα. O φασματικός τύπος της είναι B, ενώ το άλβεδό της είναι 0,073. Είναι άγνωστο αν και με ποια περίοδο περιστρέφεται η Δαλιδά γύρω από τον εαυτό της.
Καλλιάνειρα

Στην ελληνική μυθολογία με το όνομα Καλλιάνειρα είναι γνωστή μία από τις 50 Νηρηίδες, δηλαδή τις θυγατέρες του Νηρέα και της Δωρίδας. Η Καλλιάνειρα είναι μία από τις 32 Νηρηίδες που αναφέρονται στην Ιλιάδα (ραψωδία Σ, η συγκεκριμένη στον στίχο 44), ότι ήρθαν να θρηνήσουν μαζί με τη Θέτιδα από τα βάθη της θάλασσας στην ακτή της Τρωάδας για τον μελλοντικό θάνατο του γιου της Αχιλλέα.
Τζον Ντετ

Καριέρα

Ο Ντετ ξεκίνησε την καριέρα του με τους Apocalypse στις αρχές της δεκαετίας του '90, συνεχίζοντας με τους Chaotic Realm. Το 1993, εντάχθηκε στους Evildead, ηχογραφώντας μαζί τους το ντέμο ΕΡ "Terror". Το 1994, αντικατέστησε τον Τζον Τεμπέστα στους Testament και κυκλοφόρησε μαζί τους το ζωντανά ηχογραφημένο "Live at the Fillmore", το 1995.
του με τίτλο Truth About Seafood, δίνοντας στον Ντετ την θέση του για την περιοδεία της προώθησης του άλμπουμ διασκευών, "Undisputed Attitude". Τον Δεκέμβριο του 1996, ανακοινώθηκε ότι οι Slayer δούλευαν σε νέα κομμάτια, κάτι που δημοσιεύθηκε και στο περιοδικό "Metal Hammer" εκείνου του μήνα. Παρ' όλα αυτά, στις 27 Ιανουαρίου 1997, επιβεβαιώθηκε η επιστροφή του Πολ Μπόσταφ στο συγκρότημα και η αποχώρηση του Ντετ. Οι μοναδικές ηχογραφήσεις της συνύπαρξης του με τους Slayer υπάρχουν στο box set "Soundtrack to the Apocalypse", το οποίο κυκλοφόρησε το 2003.
Στη συνέχεια συνεργάστηκε με τους Temple of Brutality και τους HavocHate, ενώ από το 2005 και έπειτα δραστηριοποιήθηκε με τους Pushed. Είναι μέλος των Killing Machine και έχει πάρει τη θέση του Σκοτ Τράβις στα τύμπανα του "Animetal USA", με το ψευδώνυμο Tank. Από το 2011 και μετά συνεργάζεται με τους Heathen για τις ζωντανές τους εμφανίσεις, κάτι που έκανε και το 2013 με τους Slayer μετά την αποχώρηση του Ντέιβ Λομπάρντο, αλλά και με τους Anthrax για ένα μικρό χρονικό διάστημα.
Το Νοέμβριο του 2013, ο Ντετ αντικατέστησε τον Ράφαελ Σαΐνι στους Iced Earth, περιοδεύοντας μαζί τους στην Ευρώπη.
3078 Χόροκς

Φυσικά χαρακτηριστικά

Η μέση διάμετρος του Χόροκς εκτιμάται σε 29,92 ± 2,3 χιλιόμετρα, ενώ το γεωμετρικό άλβεδό του είναι 0,045. Ο αστεροειδής περιστρέφεται γύρω από τον εαυτό του μία φορά κάθε 13 ώρες και 37 λεπτά.
Σιφρέντι της Νορθουμβρίας

Ιστορικές αναφορές

Ο ιστορικός Άλφρεντ Σμιθ (1942 - 2016) και πολλοί άλλοι προτείνουν την άποψη ότι Σιφρέντι ήταν το ίδιο πρόσωπο με τον Σιγκφριθ που ήταν αρχηγός του στόλου των Βίκινγκ εναντίον του Ουέσσεξ το 893, ωστόσο πρόκειται για τον ίδιο Σίγκφριθ που διεκδίκησε τον θρόνο του Δουβλίνου εκείνη την χρονιά. Άν και δεν μπορούμε να γνωρίζουμε με βεβαιότητα την ταυτοποίηση των δυο Σίγκφριθ είναι βέβαιο ότι υπήρχαν πολλές συναντήσεις ανάμεσα στους Βίκινγκ της Νορθουμβρίας και στους Βίκινγκ του Δουβλίνου εκείνη την περίοδο. Έχουν προταθεί δυο θεωρίες για την καταγωγή του Σιφρέντι, ο Σμιθ γράφει ότι ήταν ένας Νορθούμβριος που απέπλευσε για το Δουβλίνο, απέτυχε να καταλάβει την πόλη και άρχισε τις προστριβές με τους Βίκινγκ του Δουβλίνου οι οποίες περιγράφονται στα Χρονικά του Ούλστερ. Ο Άνγκους από την άλλη πλευρά προτείνει την άποψη ότι ο Σιφρέντι ήταν Δουβλινέζος που έφυγε για την Αγγλία μετά την αποτυχία του να πάρει τον θρόνο. Η εξήγηση του Σμιθ είναι περισσότερο κατανοητή αν κρίνουμε από το γεγονός ότι τα Χρονικά του Έθελγουλντ τονίζουν ότι η καταγωγή του Σίγκφριθ ήταν από την Νορθουμβρία. Μια τρίτη εναλλακτική θεωρία σύμφωνα με τον Κάννον και τον Χάργκριβς ήταν ότι ο Σιφρέντι της Νορθουμβρίας ταυτιζόταν με τον διάδοχο του Κνουτ της Νορθουμβρίας.
Κιζίλ Κουμ

Η Κιζίλ Κουμ (ουζμπεκικά: Qizilqum / Қизилқум, قىزىلقۇم, καζακικά: Қызылқұм / Qızılqum, قىزىلقۇم, ρωσικά: Кызылкум) είναι έρημος που βρίσκεται στην Κεντρική Ασία ανάμεσα στους ποταμούς Αμού Ντάρια και Συρ Ντάρια (Ώξος και Ιαξάρτης), στην περιοχή που ιστορικά είναι γνωστή ως Υπερωξιανή ή Σογδιανή. Το όνομά της σημαίνει «κόκκινη άμμος» στις τουρκικές γλώσσες. Σήμερα χωρίζεται μεταξύ του Καζακστάν, του Ουζμπεκιστάν και του Τουρκμενιστάν. Καλύπτει έκταση περίπου 298.000 τ.χλμ.

Γεωγραφία

Η περιοχή αποτελείται κυρίως από μια εκτεταμένη επίπεδη έκταση με υψόμετρο έως 300 μ. πάνω από τη στάθμη της θάλασσας, με πολλά βαθύπεδα και υψίπεδα. Το μεγαλύτερο μέρος της περιοχής καλύπτεται με αμμόλοφους, ενώ υπάρχουν και κάποιες οάσεις. Υπάρχουν οικισμοί κατά μήκος των ποταμών και στις οάσεις. Οι θερμοκρασίες μπορεί να είναι πολύ υψηλές κατά τους καλοκαιρινούς μήνες, από τα μέσα Μαΐου έως τα μέσα Σεπτεμβρίου. Στο Αταμιράτ, μία πόλη που βρίσκεται στις όχθες του ποταμού Αμού Ντάρια, καταγράφηκαν 52 °C τον Ιούλιο του 1983.

Πανίδα

Η πανίδα της ερήμου Κιζίλ Κουμ περιλαμβάνει τη ρωσική χελώνα (Testudo horsfieldii), μια μεγάλη σαύρα γνωστή ως Transcaspian ή Desert Monitor (Varanus griseus), η οποία μπορεί να φτάσει σε μήκος το 1,6 μ. Επίσης, η Αντιλόπη σάιγκα (Saiga tatarica) μεταναστεύει περιστασιακά στο βόρειο τμήμα της ερήμου. Το 1971 ιδρύθηκε το φυσικό πάρκο Κιζίλ Κουμ στην επαρχία της Μπουχάρας με έκταση 101.000 τ.χλμ. κοντά στον οικισμό Νταργκανάτα. Η πανίδα του πάρκου περιλαμβάνει: το Βακτριανό ελάφι (ένα υποείδος του Κόκκινου ελαφιού), αγριόχοιρους (Sus scrofa), Φασιανούς (Phasianus colchicus), Χρυσαετούς (Aquila chrysaetus) κλπ.
Ένα άλλο φυσικό πάρκο (ή οικολογικό κέντρο), το «Djeyran», βρίσκεται 40 χλμ. νότια της Μπουχάρας. Η συνολική έκταση αυτού του πάρκου είναι 51.450 τ.χλμ.. Είναι ένα κέντρο αναπαραγωγής για σπάνια ζώα, όπως η περσική γαζέλα (Djeyran, Gazella subgutturosa), το άλογο Πρζεβάλσκι (Equus ferus przewalskii), το τουρκμενικό Kulan (Onager, Equus hemionus kulan) και το Houbara Bustard (Chlamydotis undulata). Το πάρκο ιδρύθηκε το 1977.
Λεονάρντο Μπρούνι

Βιογραφία

Ο Λεονάρντο Μπρούνι γεννήθηκε στο Αρέτσο της Τοσκάνης γύρω στα 1370. Ήταν μαθητής του πολιτικού και πολιτιστικού ηγέτη Κολούτσιο Σαλουτάτι, τον οποίο διαδέχθηκε ως καγκελλάριος της Φλωρεντίας, και υπό την κηδεμονία του οποίου ανέπτυξε τις ιδέες του περί ανθρωπισμού του πολίτη. Υπηρέτησε επίσης τέσσερις πάπες ως αποστολικός γραμματέας (1405-1414). Τα χρόνια του Μπρούνι ως καγκελάριος - 1410-1411 και αργότερα από 1427 έως τον θάνατό του το 1444 - μαστίζονταν από τον πόλεμο. Αν και κατείχε ένα από τα υψηλότερα πολιτικά γραφεία, ο Μπρούνι ήταν ιδιαίτερα αδύναμος σε σχέση με την οικογένεια Αλμπίτζι και την οικογένεια των Μεδίκων. Ο ιστορικός Άρθουρ Φίλντ προσδιόρισε τον Μπρούνι ως έναν προφανή συνωμότη ενάντια στην οικογένεια των Μεδίωκν το 1437. Ο Μπρούνι πέθανε το 1444 στην Φλωρεντία και τον διαδέχθηκε ο Κάρλο Μαρσουπίνι.
Έρημος Λουτ

Περιγραφή

Το Ιράν κλιματικά ανήκει στη Αφροασιατική ερημική ζώνη, η οποία εκτείνεται από τα νησιά του Πράσινου Ακρωτηρίου στα ανοιχτά της Δυτικής Αφρικής μέχρι τη Μογγολία κοντά στο Πεκίνο, στην Κίνα. Το ανομοιογενές, επίμηκες, ανοιχτόχρωμο γνώρισμα του προσκηνίου (παράλληλα με τη βουνοσειρά) είναι το βορειότερο τμήμα των αποξηραμένων λιμνών του Ντας που εκτείνονται 300 χλμ. (190 μίλια) προς το Νότο. Στις σχεδόν-τροπικές ερήμους, οι ανυψωμένες περιοχές τους παρουσιάζουν τη μεγαλύτερη κατακρήμνιση. Για αυτόν το λόγο, η έρημος στο μεγαλύτερο μέρος της είναι αβιοτική ζώνη.
Γεωγραφικά το Ιράν αποτελείται από ένα οροπέδιο που περιβάλλεται από βουνά και χωρίζεται σε λεκάνες απορροής. Η έρημος Λουτ είναι μια από τις μεγαλύτερες αυτών των λεκανών ερήμου, με μήκος 480 χιλιόμετρα (300 μίλια) και πλάτος 320 χιλιόμετρα (200 μίλια) Θεωρείται ότι είναι ένα από τα ξηρότερα μέρη πάνω στη Γη.
Το εμβαδόν της ερήμου είναι περίπου 51.800 τετραγωνικά χιλιόμετρα (20.000 τετραγωνικά μίλια). Η άλλη μεγάλη λεκάνη είναι η Ντας ε Καβίρ. Κατά τη διάρκεια της υγρής περιόδου την Άνοιξη, το νερό ρέει για λίγο κάτω από τα βουνά Κερμάν, αλλά στεγνώνει σύντομα, αφήνοντας πίσω μόνο πέτρες, άμμο, και αλάτι.
Το ανατολικό τμήμα της ερήμου Λουτ είναι ένα χαμηλό οροπέδιο που καλύπτεται με επιφάνειες αλατιού (τηγάνια). Σε αντίθεση, το κέντρο έχει διαμορφωθεί από τον άνεμο σε μια σειρά από παράλληλες κορυφές και αυλάκια, που εκτείνονται σε πάνω από 150 χλμ (93 μίλια) και φτάνουν σε 75 μέτρα (246 πόδια) ύψος.  Αυτή η περιοχή είναι επίσης διαμορφωμένη με χαράδρες και αυλάκια. Νοτιοανατολικά υπάρχει μια τεράστια έκταση από άμμο, διαμορφωμένη όπως η επιφάνεια της Σαχάρας, με αμμόλοφους 300 μέτρα (980 πόδια) ύψος, που κατατάσσονται μεταξύ των υψηλότερων στον κόσμο.

Η θερμότερη επιφάνεια της γης

Μετρήσεις του MODIS που ήταν εγκατεστημένο στο δορυφόρο Aqua της NASA από το 2003 μέχρι το 2010, δείχνουν ότι η πιο ζεστή επιφάνεια στη Γη βρίσκεται στην έρημο Λουτ, στην επιφάνεια της  οποίας η θερμοκρασία φτάνει τους 70,7 ° C (159,3 ° F), αν και η θερμοκρασία του αέρα είναι μικρότερη. Η απόκλιση στην ακρίβεια των μετρήσεων είναι της τάξης του 0,5 Κ έως 1 Κ.
Το πιο θερμό μέρος της ερήμου είναι το Γκόρντομ Μπεριάν, ένα μεγάλο οροπέδιο που καλύπτεται με σκούρα λάβα, με εμβαδόν περίπου 480 τετραγωνικά χιλιόμετρα (190 τετραγωνικά μίλια). Σύμφωνα με έναν τοπικό θρύλο η ονομασία του (σε μετάφραση από την περσική γλώσσα:  "καβουρδισμένο σιτάρι") προήλθε από ένα τυχαίο γεγονός όπου ένα φορτίο σιταριού αφέθηκε στην έρημο και το οποίο στη συνέχεια κάηκε από τη θερμότητα μέσα σε λίγες ημέρες.
Κριστόφορο Μόρο

Δόγης της Βενετίας

Ο Κριστόφορο Μόρο ήταν το 11ο μέλος της Οικογένειας που εξελέγη δόγης, η σύζυγος του ήταν η Χριστίνα Σανούδου. Μετά την αποφοίτηση του από το Πανεπιστήμιο ο Μόρο απέκτησε πολλές δημόσιες θέσεις, διετέλεσε πρέσβης στους πάπες Ευγένιο Δ΄ και Νικόλαο Ε΄. Ο Άγιος Βερναρδίνος της Σιένα (1380 - 1444) είχε προφητεύσει ότι ο Κριστόφορο Μόρο θα εκλεγόταν δόγης και μετά την εκτέλεση της προφητείας έκτισε την εκκλησία του Αγίου Ιώβ στην μνήμη του Βερναρδίνου. Κληροδότησε την μεγάλη περιουσία του σε οργανώσεις και ιδρύματα όπως και στην εκκλησία του Αγίου Ιώβ.
Την εποχή του Κριστόφορο Μόρο ξέσπασε ο Α΄ Βενετοτουρκικός πόλεμος ανάμεσα στην Δημοκρατία της Βενετίας και την Οθωμανική Αυτοκρατορία. Ο Πάπας Πίος Β΄ του έστειλε ένα ευλογημένο σπαθί για να τον πείσει να εισέλθει στην συμμαχία εναντίον των Τούρκων αλλά ήταν στην αρχή διστακτικός γιατί η Βενετία έδινε προτεραιότητα μόνο στα οικονομικά της συμφέροντα. Επί των ημερών του μεγάλωσε κατά πολύ σε αριθμό η ελληνική κοινότητα της πόλης, που έβλεπαν στο πρόσωπό του έναν πιθανό υπερασπιστή των συμφερόντων τους και ειδικά μετά την έναρξη του πολέμου με τους Τούρκους

Η μεγάλη επέλαση των Οθωμανών

Τον Απρίλιο του 1463, 10 χρόνια μετά την χρονιά που κατέκτησαν την Κωνσταντινούπολη οι Οθωμανοί κατέλαβαν το Άργος, κάστρο των Βενετών στην ηπειρωτική Ελλάδα. Ο καρδινάλιος Βησσαρίων ο Τραπεζούντιος ταξίδευσε στην Βενετία για να καλέσει την δημοκρατία "να υπερασπιστεί την χριστιανική πίστη από τους άπιστους". Την ίδια χρονιά συμμάχησαν η Ουγγαρία, η Βενετία και ο Αλβανός ήρωας Σκεντέρμπεης με την ευλογία του πάπα εναντίον της μεγάλης επεκτατικής απειλής του Μωάμεθ του Πορθητή. Η συμμαχία με πρωταγωνιστή τον Βενετό στρατηγό και ευγενή Αλβίζε Λορεντάν μπόρεσε να σταματήσει προσωρινά τον Μωάμεθ αλλά τα εδάφη που είχε κατακτήσει έγιναν τμήμα της Οθωμανικής Αυτοκρατορίας. Ο Βενετός ναύαρχος Νικολό Κανάλ ανακατέλαβε την Ενέζ στην Θράκη αλλά δεν μπόρεσε να υπερασπιστεί την Εύβοια την μεγαλύτερη αποικία των Βενετών στην Ελλάδα, η Χαλκίδα έπεσε και αυτό ήταν το σκληρότερο πλήγμα για την Βενετία. Η Δημοκρατία αντιμετώπισε στην συνέχεια περισσότερες απειλές από τις Ιταλικές πόλεις του βορρά, ο Λουδοβίκος ΙΑ΄ της Γαλλίας πίεζε την Λομβαρδία να επεκταθεί σε βάρος της Βενετίας.
Ο τάφος του Κριστόφορο Μόρο εντοπίζεται στο ιερό της εκκλησίας του Αγίου Ιώβ, ο τάφος καλύπτεται με μαρμάρινη πλάκα.

Αποδέκτης των χειρογράφων του Βησσαρίωνα

Στον Μόρο απηύθυνε επιστολή ο Βησσαρίων ο Τραπεζούντιος στις 31 Μαϊου 1468, δωρίζοντας την πολύτιμη συλλογή σπάνιων ελληνικών και λατινικών χειρογράφων που χε με τόσο κόπο κι έξοδα συγκεντρώσει, χάρη και στην ακούραστη εργασία Ελλήνων λογίων όπως ο Ιωάννης Ρώσος, Αρσένιος Αποστόλης κ.ά. για να μη ξεχνάν οι Έλληνες τις ρίζες τους. Του ζήτησε να επιστραφούν στην Ελλάδα όταν αυτή ελευθερωθεί. Τα χειρόγραφα αυτά, με φροντίδα και του δόγη, αποτέλεσαν τον πυρήνα της  Μαρκιανής Βιβλιοθήκης.
1739 Μέγιερμαν

Φυσικά χαρακτηριστικά

Τα κυρίως φυσικά χαρακτηριστικά του Μέγιερμαν είναι άγνωστα. Ο Μέγιερμαν περιστρέφεται γύρω από τον εαυτό του μία φορά κάθε 2 ώρες 49 λεπτά και 19 δευτερόλεπτα, μια γρήγορη περιστροφή.
Περιστέρα Αλοννήσου

Οικοσύστημα

Το νησί έχει αρκετά πλούσια βλάστηση που αποτελείται από Μεσογειακή Μακία Βλάστηση και φρύγανα. Χαρακτηριστικά φυτά του νησιού είναι ο Σχίνος, το Πουρνάρι, η Αγριελιά, το Φιλλύκι, ο Σφένδαμνος και το Ρείκι. Στο νησί κατοικούν Αγριοκάτσικα (Capra aegagrus), παρά πολλά πτηνά όπως οι Τσιροβάκοι, τα Τσιχλόνια, οι Θαλασσοκόρακες, τα Κοράκια, οι ￼￼ Ασημόγλαροι, οι Αιγαιόγλαροι, οι Μαυροπετρίτες και άλλα αρπακτικά πτηνά.
Ρωξάνη (μυθολογία)

Στην ελληνική μυθολογία με το όνομα Ρωξάνη είναι γνωστή μία Μικρασιάτισσα, θυγατέρα του Κορδύα. Τη Ρωξάνη τη βίασε ο Μήδος, ο γιος του βασιλιά Αρταξέρξη. Στη συνέχεια, ο Μήδος, φοβούμενος την τιμωρία για την πράξη του αυτή, ρίχτηκε στον ποταμό Ξαράνδα, ο οποίος από τότε ονομάσθηκε Μήδος για ένα διάστημα και στη συνέχεια, μέχρι σήμερα, Ευφράτης.
Άρχερμος

Βιογραφία

Γεννήθηκε στη Χίο και ήταν εγγονός του Μέλαντα και γιος του Μικκιάδη, αμφότεροι γλύπτες. Ο Πλίνιος ο Πρεσβύτερος αναφέρει ότι έργα του Άρχερμου βρίσκονταν στη Δήλο. Από σχολιαστή της κωμωδίας Όρνιθες του Αριστοφάνη πληροφορούμαστε ότι πρώτος αυτός παράστησε τη Νίκη με φτερά. Το όνομά του μνημονεύεται σε επιγραφή σε βάση αγάλματος που βρέθηκε στη Δήλο και κοντά σε γλυπτό μιας φτερωτής Νίκης που σήμερα φυλάσσεται στο Εθνικό Αρχαιολογικό Μουσείο. Επίσης μνημονεύεται σε επιγραφή που βρέθηκε στην Ακρόπολη, ώστε ο Άρχερμος ή εργάζονταν εκεί, ή κατασκεύαζε τα αγάλματά του στη Χίο και τα έστελνε στην Ακρόπολη. 
Γιοί του ήταν ο Βούπαλος και ο Άθηνις, όπως μας αναφέρει ο Πλίνιος.